## Pravilnik o uvjetima za izvođenje nastave u organizacijama zdravstva te uvjetima za dodjelu naziva klinika, klinička bolnica i klinički bolnički centar

### NN 41/1991 (16.8.1991.), Pravilnik o uvjetima za izvođenje nastave u organizacijama zdravstva te uvjetima za dodjelu naziva klinika, klinička bolnica i klinički bolnički centar

# MINISTARSTVO ZDRAVSTVA I MINISTARSTVO PROSVJETE I KULTURE

Na temelju članka 193. stavak 1. Zakona o zdravstvenoj zaštiti i zdravstvenom
osiguranju ("Narodne novine", 12/91) ministar zdravstva i ministar
prosvjete i kulture donose

## PRAVILNlK

### o uvjetima za izvođenje nastave u organizacijama zdravstva te uvjetima za dodjelu naziva klinika, klinička bolnica i klinički bolnički centar

Članak 1.

Ovim pravilnikom utvrđuju se uvjeti za izvođenje praktičnog dijela nastave
u organizacijama zdravstva koje sudjeluju u izvođenju obrazovnog programa
za studente višeg i visokog obrazovanja zdravstvenog usmjerenja, te uvjeti
i postupak za dodjelu naziva klinika, klinička bolnica i klinički bolnički
centar.

Članak 2.

Organizacije zdravstva ili njihove jedinice koje na osnovi sporazuma
s medicinskim, stomatološkim odnosno farmaceutsko-biokemijskim fakultetom
izvode praktični dio nastave za studente višeg i visokog obrazovanja zdravstvenog
usmjerenja mogu premg naravi svoje osnovne djelatnosti nositi naziv klinika,
klinička bolnica, klinički bolnički centar - (u daljnjem tekstu: klinička
ustanova) uz oznaku svoje osnovne djelatnosti. Izuzetno od odredbe stavka
1. ovog članka postojećoj jedinici organizacije zdravstva koja kao klinička
ustanova umjesto naziva "klinika" nosi naziv "klinički zavod"
može se, ukoliko ispunjava zakonom i ovim pravilnikom propisane uvjete
za dodjelu naziva "klinika", dodijeliti i nadalje postojeći naziv
"klinički zavod".

Članak 3.

Klinička ustanova može biti samo ona organizacija zdravstva (ili njezin
dio) u kojoj se provodi vrhunski stručni rad u praksi, koja kao svoju redovitu
djelatnost organizirano provodi znanstvena istraživanja u području zdravstva
i stimulira znanstveni rad svojih djelatnika, koja podstiče stručnu i znanstvenu
izdavačku djelatnost i sistematski vodi brigu o unapređivanju nastave i
nastavnih funkcija svojih djelatnika, te nastavi daje istaknuto mjesto
u okviru svoje osnovne djelatnosti.

Članak 4.

Opći uvjeti za izvođenje nastave u kliničkoj ustanovl su slijedeći:

- nastavna potreba za obrazovanjem zdravstvenih djelatnika VI i VII
stupnja na dodiplomskoj i poslijediplomskoj razini koja je društveno utvrđena;

- stručna djelatnost u organizaciji zdravstva prema zahtjevima suvremene
medicine;

- znanstvena djelatnost u organizaciji zdravstva prema Zakonu o znanstveno
istraživačkoj djelatnosti;

- potreban prostor i oprema za stručnu, znanstvenu i nastavnu djelatnost
prema zahtjevima obrazovnog programa pojedinog obrazovnog profila zdravstvenog
usmjerenja.

Članak 5.

Zbog nesmetanog odvijanja nastavne, stručne i znanstvene djelatnosti
iz članka 4. ovog pravilnika klinička ustanova u svojim općim aktima treba:

- stimulirati nastavni i znanstveni rad i zajamčiti materijalnu osnovu;

- zajamčiti znanstveno-nastavnim djelatnicima nesmetano obavljanje njihove
nastavne funkcije;

- uvjetovati izbor predstojnika kliničke ustanove znanstveno-nastavnim
zvanjem;

- stimulirati stručne i znanstvene međunarodne kontakte.

Članak 6.

Posebni uvjeti za izvođenje dodiplomske i poslijediplomske nastave za
odgovarajuće nastavno područje jesu:

a) pedagoški kriteriji

- pedagoški standardi o veličini nastavnih grupa za pojedine oblike
nastave u odnosu na raspoloživ prostor;

- optimalan odnos nastavnika i studenata;

- optimalan sastav nastavnih grupa prema kriterijima fakulteta.

b) stručni kriteriji

- odgovarajuća razina stručnog rada, odgovarajući prostor i oprema;

- povezivanje stručnog i istraživačkog rada;

- sudjelovanje u stručnim i znanstvenim skupovima te redovito usavršavanje
zdravstvenih djelatnika.

c) znanstveni kriteriji

- zajamčeni uvjeti znanstvenog rada prostorom, opremom, knjižničkom
službom i informatičkom opremom;

- postojanje registrirane znanstvene jedinice u organizaciji zdravstva
ili u njezinu dijelu za koji se traži priznavanje naziva klinička ustanova;

- visoko kvalificirani stručni kadar među kojima jedna trećina djelatnika
s dokazanom istraživačkom aktivnošću i najmanje dva djelatnika u znanstveno-nastavnom
zvanju od kojih jedan u zvanju izvanrednog ili redovnog profesora. Kliničke
ustanove dužne su redovito godišnje izvješćivati Ministarstvo zdravstva
Republike Hrvatske i fakultet o pedagoškim, stručnim i znanstvenim kriterijima
kao uvjetima za izvođenje dodiplomske i poslijediplomske nastave.

Članak 7.

Specifične uvjete pojedinih nastavnih područja fakulteti će regulirati
svojim općim aktima.

Članak 8.

Naziv klinika (klinički zavod), klinička bolnica i klinički bolnički
centar dodjeljuje Ministarstvo zdravstva na prijedlog medicinskog, stomatološkog
odnosno farmaceutsko-biokemijskog fakulteta.

Postupak za dodjelu naziva iz stavka 1. ovog članka pokreće znanstveno-nastavno
vijeće - fakulteta, na prijedlog stručnog kolegija organizacije zdravstva,
uz obrazloženje o postojanju općih i posebnih uvjeta iz ovog pravilnika.

Članak 9.

Znanstveno-nastavna vijeća osnovat će radi analize prijedlog za dodjelu
naziva klinika (klinički zavod), klinička bolnica i klinički bolnički centar
posebnu stručnu komisiju od predstavnika komisije za nastavu, komisije
za znanstveni rad, predstavnika znanstveno-nastavnog vijeća i predstavnika
odgovarajuće katedre. Komisija će pismeno izvijestiti vijeće o ishodu svoga
rada uz obrazloženje svog stanovišta.

a) komisija za nastavu: u pogledu postojanja nastavne potrebe i pedagoških
uvjeta;

b) komisija za znanstveni rad: u pogledu uvjeta znanstveno istraživačkog
rada;

c) odgovarajuća katedra: u pogledu razine stručnog rada kao osnove za
nastavnu djelatnost;

d) predstavnici znanstveno-nastavnog vijeća: ocjenjuju opravdanost zahtjeva
i daju obrazloženi prijedlog znanstveno-nastavnom vijeću.

Članak 10.

Godišnju provjeru izvješća kliničke ustanove provodi fakultet i o tome
obavještava Ministarstvo zdravstva. Ukoliko na temelju podnijetog izvješća
fakultet utvrdi da klinička ustanova ne ispunjava uvjete iz ovog pravilnika,
Ministarstvo zdravstva će svojim rješenjem ukinuti dodijeljeni naziv ili
odrediti rok od tri mjeseca za ispunjenje tih uvjeta.

Članak 11.

Stručni kolegij klinčke ustanove dužan je podnijeti zahtjev za verifikaciju
uvjeta za dodjelu naziva klinika (klinički zavod), klinička bolnica i klinički
bolnički centar odgovarajućem fakultetu do 31. 12. 1991. godine.

Članak 12.

Kliničke ustanove kojima je ranije dodijeljen naziv, a nisu podnijele
zahtjev za verifikaciju do 31.12. t991. godine gube pravo na naziv klinika
(klinički zavod), klinička bolnica i klinički bolnički centar istekom toga
roka.

Članak 13.

Ovaj pravilnik stupa na snagu osmog dana od dana objave u "Narodnim
novinama".

Klasa: 500-09/91-02/08

Broj: 534-02-10-91-0004

Zagreb, 7. kolovoza 1991.

Ministar prosvjete

**Prof. dr. Vlatko Pavletlć, v. r.**

i

Ministar zdravstva

**Prof. dr. sci. Andrija Hebrang, v. r.**

Pravilnik, NN 41/1991-1124